Awtor dźensa
Clemens Šmit
Lipšćanska uniwersita njeje w Serbach jeno znata za to, zo někotryžkuli profesor tam hdys a hdys dwělomne rozsudy twori. Tež najwjetši dźěl serbskich maturantow to na studij do Lipska podawa. Druha najstarša uniwersita cyłeje Němskeje steji nimo wukubłanja wučerskeho dorosta a najwšelakorišeho repertoira fakultow we wosebitej měrje tež za sport. Pod NDRskim mjenom DHfK spěchuja na tamnišej fakulće za sportowe wědomosće tež dźensa hišće talenty w najwšelakorišich disciplinach. Nochcu pak so tule hłownje přichodnym wjesłowarjam, kanutam a lochkotoatletam Lipšćanskeje uniwersity wěnować, ale druhemu zajimawemu sportej.
Awtor dźensa
Jurij Bjeńš
„Da sym ja tón posledni“; ně, nochcu tu někajku nowu stawizničku po přikładźe Bena Budarja napisać. A sym sej tež wěsty, zo njejsym posledni serbskorěčny wobydler w Nowej Wjesce. Ně, sym cyle jednorje posledni lětsa do tejele kolumny pisacy. Nětko pak tež wěm, kak ćežko to za mnohich mojich předchadnikow bě sej runje w tym padźe tematiku wuzwolić, kotraž ludźi tež zajimuje.
Posledni być we wšitkich móžnych situacijach njeje runjewon najrjeńše začuće. Zwotkel bjerješ motiwaciju za nowy pospyt, za nowe wubědźowanje? A sy-li stajnje posledni, ći tež sponsorojo z wulkimi pjenjezami njekiwaja, sy přěhračk w mnohim nastupanju. Kak pak by było, njebychu-li přichodnje jenož dobyćerja/dobyćerku mjenowali, ale tež poslednju/poslednjeho? Dźiwny to namjet, abo? Tola w sporće je wšitko móžno, startuješ-li jako jasny faworit. A hižo w prěnjej akciji móže so najlěpši z mustwa zranić.
Awtor dźensa
Ludwig Zahrodnik
Hody so bliža. Sportowcy, kotřiž su w minjenych měsacach ze stajnym treningom a hrami wužadani byli, wjesela so na zymsku přestawku. Zymscy sportowcy pak njemóža dočakać, zo móhli skónčnje na narodnych a mjezynarodnych wubědźowanjach mocy měrić.
Takle bě to před 60 lětami: Sportowcy přihotowachu so na VII. olympiske hry, kotrež so w februaru 1956 w italskim Cortina d'Ampezzo wotměchu. Sportowcy NDR, kotřiž w cyłoněmskim mustwje startowachu, mějachu mało składnosćow, so do toho na mjezynarodnych wubědźowanjach wobdźělić. Tuž bě bronzowa medalja Harryja Glaßa w specialnym skakanju jenička za NDR.
W běhu lět je so to změniło. 1984 na Olympiskich zymskich hrach w Sarajewje wobsadźi mustwo NDR w hódnoćenju krajow samo prěnje městno. Dźensa wěmy, zo běchu wuspěchi sportowcow NDR tež nastupajo njedowolene substancy wažnu rólu hrali. A fenomen doping njeje přeco hišće přewinjeny.
Awtor dźensa
Mikławš Krawc
Tole je mój posledni přinošk za tutu kolumnu. Docpětych 45 lět dopisowanja je dobra składnosć, pjero młódšim awtoram přewostajić. Rady budu so dale na někotre wjerški dopominać: Započało bě so wšitko 1970. Wot awgusta komentowachu třo Budyšenjo – Józef Kilank, Pětr Šołta a ja – hry koparskeje wyšeje ligi NDR. Swój prěni artikl wotedach njedźelu, 13. awgusta, wječor w redakciji na Sukelnskej. Nowa doba započa w póndźelnišim wudaću aktualnje wo sportowych podawkach rozprawjeć. Do toho běchu tele wudaće mjenujcy hižo pjatk ćišćeli.
Awtor dźensa
Achim Kowar
Zymski sport nas skónčnje zaso ma. Šwedske město Östersund bě zašłej kóncaj tydźenja hosćićel biatlonowych sportowcow. Naši so tam wulkotnje prezentowachu: najprjedy bóle mužojo, po nich tež žony. W nordiskim sporće, to rěka w nordiskej kombinaciji a w skakanju w norwegskim Lillehammerje dyrbjachu naše worjoły tydźeń dlěje čakać. Nětko pak bě zazběh wjele lubjacy.
Hladajo na koparske hrajnišća bližimy so dale a bóle zymskej přestawce. Myslu sej, zo so mjezybilanca hižo hodźi. Na zwjazkowej runinje hraje wšitko do kartow Bayerow z Mnichowa. Wočakowanu rólu, so z faworitam stać, su woni wurjadnje spjelnili. Bilanca móže so woprawdźe pokazać dać. Dotal ani jónu přěhrali njejsu. Respekt! Tež přećiwo jeničkemu konkurentej, mustwu z Dortmunda, su jasnje dobyli. Předskok wosom dypkow dyrbi cyle jednorje za dalše němske mišterstwo dosahać. Sym sej woprawdźe wěsty, zo tomu tak budźe. Nadźijam so tež, zo změja w přichodnych měsacach na mjezynarodnej runinje samsne a zdobom wuspěšne wukony. Cil za Guardiolowe mustwo móže jenož być, zo finale w kralowskej champions league docpěje.
Awtor dźensa
Tadej Cyž
Zo słuša namóc bohužel k fanowej kulturje w sporće, hižo dlěši čas wěmy. Přeco zaso mamy konflikty mjez jednotliwymi skupinami přiwisnikow. W stadionach je namóc prezentna. Nětko pak je tež teror sport a wosebje kopańcu dosćahnył. To je nowa situacija za wšitkich, kotřiž so za sport horja. Wšojedne, hač su to aktiwni, pomocnicy abo fanojo, wšitcy dyrbja so z nowej dimensiju namocy rozestajeć.
Zašły hrajny dźeń w koparskich klasach wotmě so bohudźak bjez wulkich konfliktow. Kak pak najlěpje ze strachom w stadionach wobchadźamy? Na to mamy zawěsće najwšelakoriše wotmołwy. Přiwisnicy kopańcy su minjeny kónc tydźenja prawu reakciju pokazali. Nimale wšitke stadiony w prěnjej a druhej zwjazkowej lize běchu wupředate a atmosfera bě přijomna. Respekt před namocu haj, ale žadyn strach! Jeli lubowarjo sporta swój hobby spušća, su terorisća swój zaměr hižo docpěli.
Awtor dźensa
Jan Macka
Lubi sportowcy, aktualne połoženje w politice a sporće njeje hižo róžojte. Wěsta woršta ludźi steji w fokusu medijow a dyrbi so přiběracemu ćišćej wusprawnić a wuwinyć.
We wobłuku njedawneho wuhódnoćenja a mytowanja lětušeje hornjołužiskeje rjadneje lisćiny Wopačanski cup běharjow, přewjedźechu w Biskopicach do toho druhi króć wosebity běh ze zadźěwkami po tamnišim sportowym arealu a w měšćanskim lěsu. Na štyri kilometry dołhim kołokursu z 15 zadźěwkami wubědźowaše so nimale 200 atletow, mjez nimi tež někotři Sebja. Běharjo měrjachu spěšnosć, wutrajnosć a wosebje tež wušiknosć na štyrjoch abo samo wosom kilometrach. Na 8 km dyrbjachu kołokurs dwójce zmištrować – potajkim z cyłkownje 30 zadźěwkami. Tam je so 25lětny Jakub Čórlich z Němcow sobu wubědźował, a to samo wurjadnje. Wón ćežke wurisanje w spěšnych 31:22 minutach suwerenje doby, za čož jeho wosebje počesćichu. Hesło běha rěkaše „Schiebock läuft Extrem!“.
ceb_Latn lim_Latn szl_Latn ceb_Latn als_Latn szl_Latn szl_Latn ceb_Latn slk_Latn szl_Latn szl_Latn szl_Latn ceb_Latn szl_Latn pol_Latn ceb_Latn hau_Latn pol_Latn slk_Latn ceb_Latn szl_Latn szl_Latn ces_Latn ceb_Latn ayr_Latn szl_Latn szl_Latn